CELEX: 32016D2059
Language: da
Date: 2016-11-23 00:00:00
Title: Kommissionens gennemførelsesafgørelse (EU, Euratom) 2016/2059 af 23. november 2016 om ændring af beslutning 90/177/Euratom, EØF om bemyndigelse af Belgien til at beregne grundlaget for Fællesskabernes momsindtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering (meddelt under nummer C(2016) 7398)

25.11.2016   
               
               
                  DA
               
               
                  Den Europæiske Unions Tidende
               
               
                  L 319/40
               
            KOMMISSIONENS GENNEMFØRELSESAFGØRELSE (EU, Euratom) 2016/2059
      af 23. november 2016
      om ændring af beslutning 90/177/Euratom, EØF om bemyndigelse af Belgien til at beregne grundlaget for Fællesskabernes momsindtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering
      
         
            (meddelt under nummer C(2016) 7398)
         
      
      (Kun den nederlandske og den franske udgaver er autentiske)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til traktaten om oprettelse af Det Europæiske Atomenergifællesskab,
      under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 6, stk. 3, andet led,
      efter høring af Det Rådgivende Udvalg for Egne Indtægter, og
      ud fra følgende betragtninger:
      
                  (1)
               
               
                  I henhold til artikel 370 i Rådets direktiv 2006/112/EF (2) kan Belgien på de betingelser, der var gældende i denne medlemsstat den 1. januar 1978, fortsat lægge afgift på de transaktioner, der er anført i bilag X, del A. I henhold til artikel 371 i samme direktiv kan Belgien på de betingelser, der var gældende i denne medlemsstat den 1. januar 1978, fortsat afgiftsfritage de transaktioner, der er anført i bilag X, del B; disse transaktioner skal tages med i beregningen af grundlaget for egne momsindtægter.
               
            
                  (2)
               
               
                  Ved Kommissionens beslutning 90/177/Euratom, EØF (3) har Belgien tilladelse til at anvende tilnærmelsesvise vurderinger i forbindelse med de transaktioner, der er anført i del A, nr. 1) og 4), og i del B, nr. 2) og 9), i bilag X til direktiv 2006/112/EF.
               
            
                  (3)
               
               
                  I sit brev af 27. april 2016 (4) anmodede Belgien om tilbagetrækning af medlemsstatens tilladelser til beregningen af grundlaget for egne momsindtægter i forbindelse med de transaktioner, der er anført i del A, nr. 4), og i del B, nr. 2), i bilag X til direktiv 2006/112/EF, da disse ikke længere er nødvendige som følge af ændringer i den nationale lovgivning med virkning fra henholdsvis den 1. maj og den 1. januar 2014. Belgien anmodede også om nye tilladelser til at anvende tilnærmelsesvise vurderinger til beregningen af grundlaget for egne momsindtægter i forbindelse med de transaktioner, der er anført i del B, nr. 11) og 12), i bilag X til direktiv 2006/112/EF, idet der ikke foreligger nøjagtige data. De to ovenfor nævnte tilladelser bør trækkes tilbage, og de to nye tilladelser gives, som ønsket af Belgien.
               
            
                  (4)
               
               
                  Belgien anmodede i sit brev af 27. april 2016 (5) om tilladelse til at anvende en fast procentdel af det mellemliggende grundlag til beregningen af grundlaget for egne momsindtægter i forbindelse med de transaktioner, der er anført i bilag X, del A, nr. 1). Belgien anmodede også om at justere sin faste procentdel af det mellemliggende grundlag til beregningen af grundlaget for egne momsindtægter i forbindelse med de transaktioner, der er anført i bilag X, del B, nr. 9), på grund af tilføjelsen af en bestanddel. Belgien har vist, at de historiske procentsatser har været stabile over tid. Belgien bør derfor bemyndiges til at beregne grundlaget for egne momsindtægter ved hjælp af faste procentsatser i overensstemmelse med den i brevet fremsatte anmodning.
               
            
                  (5)
               
               
                  Af hensyn til gennemsigtigheden og retssikkerheden er det hensigtsmæssigt at begrænse bemyndigelsens gyldighed tidsmæssigt.
               
            
                  (6)
               
               
                  Beslutning 90/177/Euratom, EØF bør derfor ændres —
               
            VEDTAGET DENNE AFGØRELSE:
      Artikel 1
      I beslutning 90/177/Euratom, EØF foretages følgende ændringer:
      
                  1)
               
               
                  Stk. 1 og 2 i artikel 2 ophæves.
               
            
                  2)
               
               
                  I artikel 2 tilføjes følgende stk. 5:
                  
                              »5.
                           
                           
                              Levering, ombygning, reparation, vedligeholdelse, chartring og udlejning af luftfartøjer anvendt af statslige institutioner, herunder udstyr, der er indbygget i eller anvendes i sådanne luftfartøjer (del B, nr. 11), i bilag X til Rådets direktiv 2006/112/EF (*1)).
                           
                        
                     (*1)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).«"
						
               
            
                  3)
               
               
                  I artikel 2 tilføjes følgende stk. 6):
                  
                              »6.
                           
                           
                              Levering, ombygning, reparation, vedligeholdelse, chartring og udlejning af krigsskibe (bilag X, del B, nr. 12), i direktiv 2006/112/EF).«
                           
                        
            
                  4)
               
               
                  Artikel 2a affattes således:
                  »Artikel 2a
                  Uanset artikel 2, stk. 4, i denne beslutning bemyndiges Belgien med henblik på beregningen af grundlaget for egne momsindtægter fra den 1. januar 2014 til den 31. december 2015 til at anvende 0,21 % af det mellemliggende grundlag i forbindelse med nogle af de transaktioner, der er anført i del B, nr. 9) (bygninger og byggegrunde solgt for sig), i bilag X til direktiv 2006/112/EF, og til med henblik på beregningen af grundlaget for egne momsindtægter fra den 1. januar 2016 til 31. december 2020 at anvende 0,45 % af det mellemliggende grundlag i forbindelse med de transaktioner, der er anført i del B, nr. 9) (bygninger og byggegrunde), i bilag X til direktiv 2006/112/EF.«
               
            
                  5)
               
               
                  Følgende indsættes som artikel 2b:
                  »Artikel 2b
                  Belgien bemyndiges med henblik på beregningen af grundlaget for egne momsindtægter fra den 1. januar 2016 til den 31. december 2020 til at anvende – 0,02 % af det mellemliggende grundlag i forbindelse med de transaktioner, der er anført i del A, nr. 1 (tandteknikere), i bilag X til direktiv 2006/112/EF.«
               
            Artikel 2
      Denne afgørelse er rettet til Kongeriget Belgien.
      
         Udfærdiget i Bruxelles, den 23. november 2016.
         
            
               På Kommissionens vegne
            
            Kristalina GEORGIEVA
            
               Næstformand
            
         
      
      
         (1)  EFT L 155 af 7.6.1989, s. 9.
      
         (2)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
      
         (3)  Kommissionens beslutning 90/177/Euratom, EØF af 23. marts 1990 om bemyndigelse af Belgien til at beregne grundlaget for Fællesskabernes momsindtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering (EFT L 99 af 19.4.1990, s. 24).
      
         (4)  Ares(2016)2001157.
      
         (5)  Ares(2016)2001351.